

На основу члана 7. Одлуке о ученичким стипендијама, („Службени гласник општине Лајковац “, број: 16/2018 ) Одељење за општу управу и друштвене делатности Општинске управе општине Лајковац расписује,

**КОНКУРС**

**ЗА ДОДЕЛУ УЧЕНИЧКИХ СТИПЕНДИЈА ЗА ШКОЛСКУ 2022/2023 ГОДИНУ**

**I**  Конкурс се расписује ради доделе стипендија ученицима средњих школа који имају пребивалиште на територији општине Лајковац за школску 2022/2023 годину и то за период септембар 2022. године-јун 2023.године, а за ученике четврте године за период септембар 2022- мај 2023. године. Износ средстава за ученичке стипендије утврђује се за сваку школску годину Одлуком Општине Лајковац за ту годину.

Износ ученичке стипендија утврђује се у висини до 20% месечне нето зараде у Републици Србији, према последњем објављеном податку Републичког завода за статистику.

**II** Право учешћа на конкурсу за доделу ученичких стипендија ученици средњих школа могу остварити под условом:

* да имају пребивалиште на територији општине Лајковац најмање годину дана од дана расписивања конкурса;
* да један од родитеља одн. старатеља има пребивалиште на територији општине Лајковац најмање годину дана од дана расписивања конкурса
* да су у својству редовног ученика завршили основну школу на територији општине Лајковац;
* за ученике прве године средње школе, без обзира на територију на којој се средња школа налази, да су у својству редовног ученика проглашени за **ђака генерације** у основној школи на територији општине Лајковац;
* за ученике друге, треће и четврте године средње школе,без обзира на територију на којој се средња школа налази, да су у својству редовног ученика проглашени за **ђака генерације** у основној школи на територији општине Лајковац и да су у својству редовног ученика завршили сваки предходни разред средње школе са одличним успехом.

**III** Потребна документа у оригиналу или овереној фотокопији, која се достављају уз пријаву а којима се доказује испуњеност услова Одлуке су:

* уверење о пребивалишту ученика, односно изјава да овај доказ орган прибави по службеној дужности;
* уверење о пребивалишту родитеља или старатеља, односно изјава да овај доказ орган прибави по службеној дужности;
* фотокопија личне карте ( односно извод из читача) родитеља, односно старатеља, уколико је ученик малолетан;
* потврда о редовном школовању издата од стране средње школе коју ученик похађа
* оверена фотокопија уверења којом се доказује својство **ђака генеације;**
* потврда да је ученик предходне разреде средње школе завршио са одличним успехом или оверена фотокопија сведочанста предходних разреда средње школе
* изјава подносиоца пријаве, оверена код надлежног органа, да није корисник других општинских, градских, републичких стипендија или стипендија из средстава других правних лица или уколико је корисник , да ће се по добијању стипендије Општине Лајковац, одрећи других стипендија ( за корисника стипендије који је малолетан, изјаву даје родитељ, односно старатељ).

**IV** Пријава на конкурс, са потребним документима , подноси се непосредно на писарници Општинске управе или путем поште Одељењу за општу управу и друштвене делатности Општинске управе општине Лајковац. Пријава се подноси на јединственом образцу, који се преузима на сајту Општине Лајковац или непосредно на писарници Општинске управе општине Лајковац.

**V** Конкурс се спроводи на основу поднетих пријава. Разматрање поднетих пријава и давање предлога кандидата за доделу стипендија , врши Одељење за општу управу и друштвене делатности Општинске управе општине Лајковац. Неблаговремене и непотпуне пријаве неће се разматрати.

**VI** Неблаговременом пријавом сматра се пријава која је предата после истека рока за подношење пријава. Непотпуном пријавом сматра се пријава која не садржи сву потребну документацију која је наведена у конкурсу. Кандидат који поднесе непотпуну пријаву биће позван да исту допуни у року од 7 дана од дана пријема позива за допуну. Уколико кандидат у остављеном року не изврши тражену допуну, пријава ће бити одбачена.

**VII** Рок за подношење пријава на конкурс је 15 дана од дана објављивања на званичној интернет презентацији Општине Лајковац на огласној табли Општинске управе општине Лајковац a почев од 24.10.2022.године до 07.11.2022. године.

**VIII** Ближа обавештења могу се добити на тел: 3433-329; 3433-186 и 3433-109 локал 125.

**ОДЕЉЕЊЕ ЗА ОПШТУ УПРАВУ И ДРУШТВЕНЕ ДЕЛАТНОСТИ**